Okresná prokuratúra Žilina 
Moyzesova 20, 011 56 Žilina 1

Sp. zn. : 1 Pv 301/12/5511	Žilina, 14.8.2012
EEČ : 2-43-343-2012

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX č.361
Dňa 04.04.2012 v čase asi o 09.40 hod. na Vodnej nádrži Hričov, revír č.: 3-5090-1-1, vedenej ako kaprová voda, bol počas lovu rýb spoločne s XXXXX kontrolovaný členom rybárskej Obvodnej organizácie SRZ Žilina, pričom XXXXX mal nahodené dva prúty spôsobom na ťažko a XXXXX mal nahodený jeden prút spôsobom na ťažko, pričom v tom čase bol na uvedenej vodnej nádrži všeobecný zákaz lovu rýb, čím porušili ustanovenie § 11 ods. 3 Zán. č. 139/2002 Z.z.
lebo obvinený nebol v čase činu pre nepríčetnosť trestne zodpovedný
Odôvodnenie:

	Poverený príslušník PZ, OOPZ Žilina - okolie  uznesením ČVS:ORP-740/ZO-ZA-2012 zo dňa 04.04.2012 podľa § 199 ods.1 Tr. por. začal trestné stíhanie a súčasne ním podľa § 206 ods. 1 Tr. por. vzniesol obvinenie voči XXXXX a XXXXX pre prečin pytliactva podľa § 310 ods. 1 Tr. zákona spáchaný formou spolupáchateľstva podľa § 20 Tr. zákona.
	Preskúmaním obsahu vyšetrovacieho spisu som zistil, že zo záverov znaleckého posudku z odvetvia psychiatria o duševnom stave obvineného XXXXX zo dňa 08.06.2012 vypracovaného pod ČVS:ORP-740/ZO-ZA-2012 je zrejmé, že obvinený XXXXX trpí v súčasnosti duševnou chorobou - Organickou poruchou osobnosti a organickým syndrómom stredne ťažkého stupňa. Táto duševná choroba mala výrazný vplyv na rozpoznávaciu a ovládaciu schopnosť obvineného, ktoré boli podstatne znížené. 
Duševnou chorobou trpel aj dňa 04.04.2012 v čase spáchania trestného činu, pričom nevedel rozpoznať protiprávnosť svojho konania a nemohol svoje konanie ovládať a jeho rozpoznávacie a ovládacie schopnosti boli vymiznuté. 
	Podľa § 23 Tr. zák., kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Vzhľadom k tomu, že aj v čase spáchania skutku, pre ktorý bolo XXXXX vznesené obvinenie, tento trpel duševnou chorobou, ktorá je trvalého charakteru, je nevyhnutné trestné stíhanie voči nemu zastaviť v zmysle § 215 ods.1 písm. e/ Tr. poriadku. Podľa tohto ustanovenia Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Jamrich
prokurátor